text: Spiser med gutterne for sidste gang
  19 juni 2012 kl. 16.13
  Selvhjælpsprojektet Spise Med Gutterne holder i aften sæsonafslutning med både nem og avanceret mad. Kurset har været en stor succes - og samtlige 17 kursister har allerede tegnet sig til næste sæson.
  "Spise med Gutterne" er for mænd, der har mistet deres ægtefælle, og som har svært ved at få lavet mad til sig selv. Klubben giver dem mulighed for at mødes med andre i samme situation.
  Når man er blevet alene kan det være svært at få lavet varm mad. I madklubben lærer man, at det er godt at lære at lave god hverdagsmad og måske få lyst til at gøre noget godt for sig selv. 
  Der er også plads til mænd, der efter mange års samvær er blevet skilt, eller mænd, der er pårørende til en alvorligt syg ægtefælle og pludselig selv skal til at stå for madlavningen.
  
  Plads til flere
  Kursisterne er mænd over 60 år. Og Selvhjælp Fredericia-Middelfart i samarbejde med Den Forebyggende Afdeling i Fredericia Kommune understreger, at der er plads til flere i næste sæson. 
  TV SYD sender direkte fra afslutningsmiddagen.
  